OzLabs/hebrew-wiki-articles huggingface dataset:
גיירמו אמור

גיירמו אמור מרטינס (בספרדית: Guillermo Amor Martínez; נולד ב-4 בדצמבר 1967 בבנידורם שבוולנסיה, ספרד) הוא כדורגלן עבר ספרדי ששיחק בעיקר כקשר, ומאמן בהווה.

== קריירה כשחקן ==
אמור הצטרף לאקדמיית הנוער של ברצלונה, "לה מאסיה", ב-1980, לאחר שצייד הכישרונות של הקבוצה גילה אותו. קרלס רשאק אימן אותו בקבוצת הנוער של ברצלונה, שזכתה בתארים רבים. ב-1982 ערך את הופעת הבכורה הלא רשמית כשנכנס כמחליף לדייגו מראדונה במשחק ידידות לציון חניכת המיני אסטדי. אמור שיחק במשך עשר שנים בקבוצה הבוגרת, בין 1988 לבין 1998. ב-1989 זכה בתואר הראשון עם הקבוצה, גביע אירופה למחזיקות הגביע, ובשנה שלאחריה הבקיע בגמר הגביע הספרדי לרשתה של ריאל מדריד, ועזר לקבוצה לזכות בתואר. את ניצחון הקבוצה בגמר גביע אירופה 1992 החמיץ עקב השעיה. שנתיים לאחר מכן הבקיע אמור את שער הניצחון בקלאסיקו באצטדיון סנטיאגו ברנבאו 13 דקות לסיום, ששמר על סיכוי לקבוצתו לזכות באליפות, שאכן התממש. ארבעה ימים לאחר מכן שותף בגמר ליגת האלופות, אך קבוצתו הפסידה למילאן 4-0.

מאז, הידרדר מעמדו של אמור בקבוצה. הקבוצה אומנם זכתה בתארים נוספים, אך המאמנים בובי רובסון ולואי ואן חאל מיעטו לשתפו. בתום עונת 1997/98 הודיע על עזיבת הקבוצה.

אמור הוא אחד השחקנים עם מספר ההופעות הגבוה בהיסטוריית המועדון. הוא בסך הכול הופיע ב-550 משחקים (מתוכם 421 רשמיים) והבקיע 89 שערים. אמור היה חלק מ"קבוצת החלומות" שזכתה בארבע אליפויות לה ליגה רצופות ובגביע אירופה תחת אימונו של יוהאן קרויף. תארים נוספים שלאמור היה חלק בהם הם שלושה גביעי המלך, שני גביע מחזיקות הגביע ושתי זכיות בסופר קאפ האירופי. עם הקבוצה זכה ב-19 תארים (כולל 2 גביעי קטלוניה), ובכך הוא השחקן עם מספר התארים הגדול ביותר בברצלונה.

ב-1998 עזב את ברצלונה לפיורנטינה, בה שיחק שנתיים. עם פיורנטינה שיחק מול ברצלונה פעמיים. במשחק השני נכנס כמחליף בקאמפ נואו וזכה לתשואות הקהל. ב-2000 עבר לוויאריאל, העולה החדשה לליגה הראשונה. בעונת 2002/03 שיחק בליווינגסטון הסקוטית, הקבוצה בה פרש ממשחק.

בין 1990 לבין 1998 שיחק אמור גם 37 פעמים במדי נבחרת ספרד, עמה השתתף ביורו 1996 ובמונדיאל 1998.

== קריירה כמאמן ==
לאחר פרישתו ממשחק, הצטרף אמור להנהלת מערכת הנוער של ברצלונה ביוני 2003. כמו כן, עבד כמנהל מיזם בניית "קומפלקס הספורט" של המועדון, עד תום חוזהו ב-2007. בדצמבר אותה שנה נפצע בתאונת דרכים באורח קשה. הוא שוחרר לאחר טיפול שארך שבוע.

ב-2015 החל לאמן את אדלייד יונייטד האוסטרלית. אמור היה באוסטרליה במשך שנתיים, לפני שחזר לניהול מחלקת הנוער של ברצלונה.

==קישורים חיצוניים==

* [https://www.fcbarcelona.com/club/history/card/guillermo-amor גיירמו אמור] באתר הרשמי של מועדון הכדורגל ברצלונה

קטגוריה:קשרי כדורגל ספרדים
קטגוריה:כדורגלנים ספרדים
קטגוריה:כדורגלני ברצלונה
קטגוריה:כדורגלני ברצלונה אתלטיק
קטגוריה:כדורגלני פיורנטינה
קטגוריה:כדורגלני ויאריאל
קטגוריה:כדורגלני ליווינגסטון
קטגוריה:כדורגלני נבחרת ספרד
קטגוריה:כדורגלני יורו 1996
קטגוריה:כדורגלני מונדיאל 1998
קטגוריה:ספרדים שנולדו ב-1967
מגן (קבוצת כוכבים)

מגן הוא קבוצת כוכבים קטנה ועמומה שנמצאת מעט דרומית לקו המשווה השמימי. הקבוצה הוגדרה במאה ה-17 על ידי האסטרונום הפולני יוהנס הווליוס תחת השם "מגן סובייסקי" (Scutum Sobiescianum) על שמו של מלך פולין יאן סובייסקי, לציון ניצחונו על הטורקים בקרב וינה בשנת 1683. זו אחת משתי הקבוצות שנקראו על שם דמויות אמיתיות (השנייה היא שערות ברניקי). הקבוצה נמצאת באזור עשיר בכוכבים של שביל החלב ומכילה מספר צבירי כוכבים.

==כוכבי הקבוצה==
α במגן הוא ענק כתום במרחק של כ-175 שנות אור ועם בהירות נראית מדרגה 3.85. זהו הכוכב הבהיר ביותר בקבוצה 

β במגן הוא כוכב זוגי במרחק של כ-700 שנות אור, המורכב מענק צהוב עם בהירות מדרגה 4.2 ובן זוג כחול עמום עם בהירות מדרגה 8.5. הכוכבים מקיפים זה את זה במחזוריות של כ-834 יום.

γ במגן הוא כוכב לבן - כחלחל במרחק של כ-290 שנות אור ועם בהירות מדרגה 4.7.

δ במגן הוא קפאיד ננסי מסוג ענק לבן-צהבהב במרחק 202 שנות אור (ומתקרב אלינו – רק 10 שנות אור בעוד 1.24 מיליון שנה). הכוכב מתנפח ומתכווץ במחזוריות של 4.65 שעות ובהירותו משתנה בהתאם בין דרגות 4.6 ו-4.8. (למעשה זו מערכת משולשת, שני הכוכבים הנוספים הם עמומים בהרבה עם דרגות בהירות 9.2 ו-12.2.)

UY במגן בולט ברשימת הכוכבים הגדולים (על-פי רדיוס), כ-1,700 רדיוסי שמש.

==גרמי שמיים מעניינים נוספים==
M11 הוא צביר פתוח במרחק של כ-6,400 שנות אור המכונה צביר ברווז הבר. הצביר כולל אלפי כוכבים מדרגות בהירות 11 ועמומים יותר, וניתן להבחין בו במשקפת ככתם בהיר על רקע שביל החלב עם בהירות מדרגה 6.5. כדי לראות כוכביו בבירור יש צורך בטלסקופ. שמו של הצביר ניתן לו כי הכוכבים מזכירים להקה של ברווזי בר במעופם.

M26 הוא צביר פתוח נוסף במרחק של כ-5,000 שנות אור. כוכביו הבהירים ביותר הם מדרגת בהירות 12 ובהירותו הכוללת היא מדרגה 8.

==קישורים חיצוניים==

צביר ברווז הבר
* 

*
קטגוריה:קבוצות כוכבים
קטגוריה:7 קבוצות הכוכבים של יוהנס הווליוס
מחוגה (קבוצת כוכבים)

מחוגה היא קבוצת כוכבים קטנה בשמי הדרום, צמודה לכוכבים הבהירים של קבוצת קנטאור שמאפילה עליה, שהוגדרה במאה ה-18 על ידי האסטרונום ניקולא לואי דה לאקאי על שם הכלי ששימש לשרטוט וכעזר לניווט. זו הקבוצה הרביעית הכי קטנה מבין 88 קבוצות הכוכבים המודרניות.

==כוכבי הקבוצה==
α במחוגה הוא כוכב זוגי במרחק של כ-55 שנות אור המורכב מכוכב לבן - צהבהב עם בהירות מדרגה 3.2 ובן זוג עמום עם בהירות מדרגה 9. זהו הכוכב הבהיר ביותר בקבוצה.

β במחוגה הוא כוכב לבן - כחלחל במרחק של כ-100 שנות אור ועם בהירות מדרגה 4.1.
 
γ במחוגה הוא כוכב זוגי במרחק של כ-510 שנות אור המורכב מענק כחול ומכוכב לבן - צהבהב עם בהירות כוללת מדרגה 4.5.

==גרמי שמים נוספים==
גלקסיית המחוגה היא גלקסיית סייפרט ספירלית במרחק של כ-13 מיליון שנות אור משביל החלב.

==קישורים חיצוניים==

[http://www.ianridpath.com/startales/circinus.htm סיפורי כוכבים - מחוגה]
* 

*
קטגוריה:קבוצות כוכבים
קטגוריה:14 קבוצות הכוכבים של ניקולא לואי דה לאקאי
לירן הנדל

לירן הנדל (נולד ב-2 באוגוסט 1973), כדורסלן ישראלי בספורט נכים.
== קריירה ==
הנדל נפצע בתאונת דרכים בגיל 18, בעקבותיה הוא משותק בפלג גופו התחתון. לאחר מכן הוא החל לעסוק בספורט נכים (טניס וכדורסל). בתחום הכדורסל נמנה הנדל בין חברי נבחרת ישראל לכדורסל נכים משנת 1993. בשנת 1999 הוא היה בין מייסדי עמותת קסם וחבר נבחרת הכדורסל של העמותה, בה הוא משמש כיום (2008) קפטן.

בשנים 2001–2002 שיחק הנדל בליגה האיטלקית לכדורסל נכים. בשובו לארץ הוא חזר לנבחרת עמותת קסם ונבחרת ישראל ובשנת 2006 היה בין המאיימים בפרישה, במחאה על העיכוב בתשלומים לשחקניה. במדי נבחרת קסם הנדל שותף לזכיותיה באליפות המדינה ותחרויותיה בגביע אירופה.

==הישגים==
{| cellpadding="5"
|-
!מדליה!!טורניר (שנה)!!תחום
|- bgcolor="gold"
|זהב || אליפות הליגה הלאומית (ישראל, 1999/2000) ||כדורסל
|- bgcolor="cc9966"
|ארד || גביע אירופה (2000/2001) || כדורסל
|- bgcolor="gold"
|זהב || אליפות המדינה (ישראל, 2002/2003) || כדורסל
|- bgcolor="gold"
|זהב || אליפות המדינה (ישראל, 2003/2004) || כדורסל
|- bgcolor="gold"
|זהב || אליפות המדינה (ישראל, 2004/2005) || כדורסל
|}

==קישורים חיצוניים==

* [https://www.paralympic.org/liran-hendel פירוט השתתפותו בתחרויות המשחקים הפאראלימפיים] באתר הרשמי של IPC 
* [https://web.archive.org/web/20090203150023/http://www.kesem.org/hebrew/index.php?option=content&task=view&id=2&Itemid=27 לירן הנדל] באתר עמותת קסם

==הערות שוליים==

קטגוריה:כדורסלנים ישראלים באיטליה
קטגוריה:כדורסלנים פאראלימפיים ישראלים
קטגוריה:שחקני כדורסל נכים ישראלים
קטגוריה:ספורטאים ישראלים במשחקים הפאראלימפיים בייג'ינג (2008)
קטגוריה:כדורסלנים במשחקים הפאראלימפיים בייג'ינג (2008)
קטגוריה:ספורטאים פאראלימפיים ישראלים
קטגוריה:נפגעי תאונות דרכים בישראל
קטגוריה:ישראלים שנולדו ב-1973
פאט ג'ו

יוסף אנטוניו קרטאגנה (בספרדית: Joseph Antonio Cartagena, נולד ב-19 באוגוסט 1970), הידוע בשם הבמה שלו פאט ג'ו (Fat Joe), הוא אמן ראפ והיפ הופ אמריקאי.

==ביוגרפיה==

נולד ברובע הברונקס שבעיר ניו יורק.

== קריירה ==
האלבום הראשון של ג'ו יצא ב-1993, וב-1995 חתם חוזה עם חברת "אטלאנטיק רקורדס" כ"דון קרטאגנה".

ב-2006 הוציא אלבום נוסף בשם "Me, Myself & I" בחברת התקליטים "ימפריאל רקורדס" עם שירו "Make It Rain". ב-2008 הוציא את אלבומו "The Elephant in the Room".
השיר המפורסם של פאט ג'ו הוא "Lean Back" .

לג'ו סכסוך ממושך עם הראפר האמריקאני 50 סנט בשל תקיפות הדדיות בשיריהם. ג'ו הופיע במספר סרטים, כגון: "אימפריה" (2002), ו-"מת לצעוק 3" (2003). בשנת 2019, הוציא ביחד עם קארדי בי ואנואל AA את השיר "Yes".

==קישורים חיצוניים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ניו יורק: אישים
קטגוריה:אמנים אמריקאים הידועים בשם במה
קטגוריה:ראפרים אמריקאים
קטגוריה:אמריקאים ממוצא קובני
קטגוריה:בכירים בתעשיית המוזיקה האמריקאית
קטגוריה:אמני וירג'ין רקורדס
קטגוריה:יוצרי תוכן דיגיטלי ב-OnlyFans
קטגוריה:אמריקאים שנולדו ב-1970
אלבטרוס טריסטני

אלבטרוס טריסטני (שם מדעי: Diomedea dabbenena) הוא עוף ימי גדול ממשפחת האלבטרוסיים. עד לשנת 1998 לא נחשב למין העומד בפני עצמו. גם כיום, אין אחדות דעים באשר למעמדו הטקסונומי: אחדים מסכימים עם סיווגו כמין עצמאי, ואולם אחרים מקפידים על המיון הישן, לפיו האלבטרוס הטריסטני הוא תת-מין של האלבטרוס הנודד.

== מאפיינים ==
במראהו, הוא דומה, כמעט באופן מוחלט, לאלבטרוס הנודד, וקשה להבחין בין השניים ממרחק. יחד עם זאת, הוא קטן יותר מהאלבטרוס הנודד, וגבו כהה יותר מזה של האחרון. הדמיון ביניהם כה רב, עד כי תפוצתו בימים ובאוקיינוסים איננה ידועה לאשורה. שימוש במעקב לווייני הראה כי אלבטרוסים אלו מוצאים את מזונם בדרום האוקיינוס האטלנטי. הזכרים נוטים לתור אחר מזונם מערבית לאתרי הקינון (בכיוון דרום אמריקה), בעוד שהנקבות תרות אחר מזונן מזרחית יותר (בכיוון אפריקה). הם ניזונים בעיקר מדיונונים.

האלבטרוסים הטריסטנים הם בעלי חיים אנדמיים לקבוצת האיים טריסטן דה קונה ולאי גוף. כ-1,500 זוגות אלבטרוסים, שהם מרבית האוכלוסייה הבוגרת, מקננים באי גוף. אחרים מקננים באי אינאקססיבל. בעבר הם אויומו על ידי מינים פולשים כחולדות, חתולים וחזירים, אולם אלו נלקחו ממושבות האלבטרוסים לאחר שהתגלתה השפעתם המזיקה. יחד עם זאת, צעד זה הביא לכך שהעכברים, שמספרם באיים הלך וגדל, אכלו והרגו גוזלים רבים, וזאת על אף שהגוזלים גדולים משמעותית מן העכברים. כיום האיום העיקרי על אלבטרוסים אלו, כמו על יתר מיני האלבטרוסים, מגיע מצדם של דייגים המשתמשים במערכי חכות.

בעבר מצב השימור של המין נקבע על ידי איגוד השימור העולמי (IUCN) כ"בסכנת הכחדה", אולם נראה היה שהאיום עליהם היה רב משחשבו, וכי מספרם קטן במהירות. מאוחר יותר אומתו החששות, ובעקבות זאת מצב השימור של המין הוחמר ב-2008, והוא עומד על "בסכנת הכחדה חמורה". אוכלוסייתו הכללית נאמדת בכ-9,000 עד 15,000 פרטים.

== קישורים חיצוניים ==

* [http://www.iucnredlist.org/details/22728364/0 האלבטרוס הטריסטני] באתר איגוד השימור העולמי (IUCN)
* [http://www.birdlife.org/action/science/species/global_species_programme/whats_new.html השינויים ברשימה האדומה של איגוד השימור העולמי בשנת 2008]
* [http://www.birdlife.org/datazone/species/index.html?action=SpcHTMDetails.asp&sid=30013&m=0 האלבטרוס הטריסטני] באתר BirdLife International

== הערות שוליים ==

קטגוריה:בעלי חיים שתוארו ב-1929
קטגוריה:טקסונים שתוארו בידי גרגורי מטיוס
טריסטני
קטגוריה:עופות האיים הסאב-אנטארקטיים
דותן מישר

דותן מישר (נולד ב-5 באפריל 1969) הוא ספורטאי ספורט נכים ישראלי.
== חייו ==
מישר בן קיבוץ דגניה ב' ובשנת 1990 נפצע במהלך שירותו בצה"ל כלוחם בשייטת 13 ורגלו הימנית נקטעה. במשך 10 שנים התעקש ללכת עם רגל תותבת וסירב לעשות שימוש בכיסא גלגלים.

במהלך תקופת השיקום הוא הצטרף לחוג ספורטאי נכי צה"ל והחל להתאמן בהרמת משקולות. בתחום זה הוא ייצג את ישראל ב וב והגיע למקום השביעי והתשיעי בתחרויות בהן התחרה.

בכדורסל התאמן במסגרת בית הלוחם ובשנת 2001 הצטרף לנבחרת עמותת קסם. הוא שחקן נבחרת ישראל בכדורסל נכים והשתתף עם הנבחרת ב. בשנת 2009 עבר לעונה אחת לשחק בטורקיה בקבוצת גלאטסראיי במחאה על היעדר תקציבים בענף בישראל.

מישר פעיל במאבקים למען זכות הנכים בישראל לקבל תקציבים.

מישר הוכשר כמאמן כדורסל במכון וינגייט. אחותו היא שחיינית העבר נעמה מישר, אלופת ישראל בשחייה.

==הישגים==
{| cellpadding="5"
! מדליה
! טורניר (שנה)
! תחום
|- bgcolor="gold"
| זהב
| אליפות המדינה (ישראל, 2001/2002)
| כדורסל
|- bgcolor="gold"
| זהב
| אליפות המדינה (ישראל, 2002/2003)
| כדורסל
|- bgcolor="gold"
| זהב
| אליפות המדינה (ישראל, 2003/2004)
| כדורסל
|- bgcolor="gold"
| זהב
| אליפות המדינה (ישראל, 2004/2005)
| כדורסל
|}

==קישורים חיצוניים==

* 
* [https://www.paralympic.org/dotan-meishar פירוט השתתפותו בתחרויות המשחקים הפאראלימפיים] באתר הרשמי של IPC 
* [https://shayaloni.co.il/portfolio/דותן-מישר/ דותן מישר] באתר הצילום של שי אלוני

==הערות שוליים==

קטגוריה:ספורטאים פאראלימפיים ישראלים
קטגוריה:לוחמי שייטת 13
קטגוריה:כדורסלנים פאראלימפיים ישראלים
קטגוריה:שחקני כדורסל נכים ישראלים
קטגוריה:מרימי משקולות פאראלימפיים ישראלים
קטגוריה:מרימי משקולות נכים ישראלים
קטגוריה:ספורטאים ישראלים במשחקים הפאראלימפיים ברצלונה (1992)
קטגוריה:מרימי משקולות במשחקים הפאראלימפיים ברצלונה (1992)
קטגוריה:ספורטאים ישראלים במשחקים הפאראלימפיים אטלנטה (1996)
קטגוריה:מרימי משקולות במשחקים הפאראלימפיים אטלנטה (1996)
קטגוריה:ספורטאים ישראלים במשחקים הפאראלימפיים בייג'ינג (2008)
קטגוריה:כדורסלנים במשחקים הפאראלימפיים בייג'ינג (2008)
קטגוריה:דגניה ב': אישים
קטגוריה:בוגרי תיכון בית ירח
קטגוריה:ספורטאים נכי צה"ל
קטגוריה:ישראלים שנולדו ב-1969
שער הניצחון של אורנז'

שער הניצחון של אורנז (צרפתית: Arc de triomphe d'Orange) הוא שער ניצחון של העיירה אורנז' הנמצאת בדרום-מזרח צרפת. השער שוכן בסמוך לכביש המהיר N7, במרחק 600 מטרים ממרכז העיירה.

==היסטוריה==
מועד הקמת השער שנוי במחלוקת, אחת הדעות המקובלות היא כי הוא נבנה בתקופת שלטונו של אוגוסטוס קיסר. השער נבנה על ויה אגריפה, שאינה קיימת עוד, על מנת לכבד את החיילים ששבו ממלחמת גאליה ואת הלגיון השני אוגוסטה. בתקופה מאוחרת יותר השער נבנה מחדש על ידי הקיסר טיבריוס לרגל ניצחונו של גרמאניקוס על השבטים הגרמאניים בקרב שהתרחש בחבל הריין. בשער יש כתובת המוקדש לטיבריוס ומתוארכת לשנת 27. במאה ה-13 ייעודו של השער השתנה והוא הפך למבצר קטן, על מנת להגן על נקודות הכניסה הצפוניות לעיירה. במהלך המאה ה-18 השער הוחזר למצבו המקורי.

האדריכל אוגוסטין כריסטי חקר את השער וניהל את עבודות השיפוץ שהתבצעו במאה ה-19 (עבודות נוספות בוצעו ב-1955 וב-1962). למרות ההתדרדרות במצבו השער של אורנז' הוא עדיין אחד השרידים המרשימים ביותר לתקופה הרומית בהיסטוריה של גאליה.

==תיאור==
השער מקושט במגוון תגליפים בעלי מוטיבים צבאיים, כולל קרבות ימיים, שלל המלחמה והרומאים הנלחמים בגרמאניים ובגאלים. בתבליט הקרב שבחזית השער הצפונית ניתן לראות חייל רגלי רומי הנושא את המגן של הלגיון השני אוגוסטה.

בנאי השער השתמשו בגושים גדולים של אבן גיר ללא טיח. בשער יש שלוש קשתות, כאשר המרכזית היא הגדולה ביותר. אורכו הכולל של השער הוא 19.57 מטרים, רוחבו 8.4 מטרים, וגובהו הוא 19.21 מטרים. בכל אחת מחזיתות השער יש ארבעה עמודים קורינתיים. השער הוא העתיק ביותר מסוגו ששרד. העיצוב של השער באורנז' דומה לזה של שער ספטימיוס סוורוס ושל קשת קונסטנטינוס, שנבנו בתקופות מאוחרות יותר.

==לקריאה נוספת==
<div style="direction: ltr;">
* Cleere, Henry, Southern France: An Oxford Archaeological Guide, Oxford University Press, 2001,pp. 122-123, 
* Bromwich, James, The Roman Remains of Southern France: A Guidebook, Routledge, 1993 pp. 183-186, 
</div>

==קישורים חיצוניים==

אורנז'
קטגוריה:פרובאנס-אלפ-קוט ד'אזור: מבנים
קטגוריה:צרפת: אתרים ארכאולוגיים
קטגוריה:מלחמת גאליה
קטגוריה:צרפת: מבנים רומיים
דדי בורוביץ'

דוד (דדי) בורוביץ (נולד ב-30 ביוני 1941 בתל אביב) הוא איש עסקים ישראלי, מבעלי חברת התעופה אל על. בורוביץ נחשב מומחה בתחומי החכרת ומימון מטוסים. עם גיוסו לצה"ל, במסגרת גרעין הנח"ל, התנדב לצנחנים לגדוד הנח"ל המוצנח. בצנחנים עבר בורוביץ' מסלול הכשרה כלוחם, ולאחר מכן יצא לקורס מ"כים חי"ר. בהמשך השלים קורס קציני חי"ר, ובסיומו שב לתפקידי פיקוד בגדוד 50. במלחמת יום הכיפורים, באוקטובר 1973, לחם כאיש מילואים בחטיבת הצנחנים 55 שבפיקוד דני מט, אשר לחמה בגזרה המצרית והייתה הראשונה לצלוח את תעלת סואץ במסגרת מבצע אבירי לב. בשירות המילואים הגיע לדרגת סא"ל.

לאחר 4 שנים בהן עבד בחברת "הנמר המעופף" בארצות הברית ונחשף לתחום התעופה, הקים בישראל ב-1968 את חברת כנף לתעופה כללית שהפכה לאחר מכן לשותפות כנף-ארקיע. ב-1976 הקים עם מוטי הוד את חברת ק.א.ל. להובלת מטענים חקלאיים. בשנים 1979 - 1980 הקים מטעם חברת הנמר המעופף את חברת מטרו אינטרנשיונל. את חברת ארקיע רכש ב-1980, וב-1993 הונפקה כנפיים - אחזקות ארקיע בע"מ בבורסה לניירות ערך של תל אביב. ב-2004 השלימה כנפיים את רכישת חברת אל על, מי שהייתה חברת התעופה הלאומית של ישראל.

בורוביץ נשוי לתמי מוזס-בורוביץ', נצר למשפחת מוזס, ואח תאום לפרופסור ישראל (איזי) בורוביץ שהיה שותפו העסקי משך שנים. כיום האחים מסוכסכים ומחפשים את דרכם להפריד גם את הפעילות העסקית המשותפת שלהם בחברת כנפיים, בעלת השליטה בחברת התעופה אל על. ב-2005 נזכר שמו כאחד השותפים ברשת קלאבמרקט שנקלעה לחובות כספיים גבוהים, והוצא צו להגנתה מפני נושים עד למכירתה לרשת המתחרה, "שופרסל". בדיון בבקשת הקפאת ההליכים של קלאבמרקט, העירה, לעברו ולעבר אשתו, השופטת ורדה אלשיך כי היא מצפה מבעלי הרשת לתרום את חלקם (הכספי) בהצלתה. הדברים עוררו מהומה והזוג בורוביץ' מצא עצמו תחת מתקפה על חלקו בקריסת הרשת.

בשנת 2014 לערך פסקה פעילותו העסקית עקב הידרדרות במצבו הבריאותי.

== קישורים חיצוניים ==
* [http://www.news1.co.il/Archive/006-D-447-00.html?tag=12-11-40 בורוביץ דוד (דדי)], באתר news1
* 
* 
* 
* 
* 

==הערות שוליים==

קטגוריה:אנשי עסקים ישראלים
קטגוריה:דירקטורים ישראלים
קטגוריה:משפחת מוזס
קטגוריה:עובדי אל על
קטגוריה:תאומים ישראלים
קטגוריה:כנפיים אחזקות
קטגוריה:ישראלים שנולדו ב-1941
מיתוג פנים ארגוני

מיתוג פנים ארגוני נועד להעביר ולהחדיר את עולם המושגים המועבר אל לקוחות החברה גם אל עובדי החברה, במטרה שיהיה מסר אחיד, נאמנות של העובדים לתהליכי השיווק ובמטרה לקדם את רמת השירות של החברה. ככל שהעובדים יזדהו עם מסרי וערכי החברה, כך הם יהיו "שגרירים" טובים יותר עם המסרים הללו מול הלקוחות, אשר מצפים לחפיפה שכזו. 

מיתוג פנים ארגוני דורש מומחיות רב תחומית, הכוללת את תחום משאבי האנוש, פסיכולוגיה ארגונית, תקשורת שיווקית, עיצוב ומחקר בכל אמצעי התקשורת העומדים לרשות הארגון מול עובדיו.

התחרות כיום בין חברות נעשית באמצעות מותגים, אשר קהלי היעד שלהם מתחברים אליהם ברמות שונות של הזדהות. בפרסום, מעוניינות החברות ליצור הזדהות ומערכת-יחסים של ממש בין הצרכן הסופי לבין המותג שהן מייצרות. כדי ליצור בידול בין המותגים והשירות הניתן להם, חייבות החברות למתג את מוצריה, מסריה, שירותיה וערכיה גם כלפי פנים, אל עובדי החברה, במערכת תקשורת פנים ארגונית. אלה יובילו נאמנות גדולה יותר מצדם של הלקוחות, מחויבות ואף רכישה חוזרת.

המטרה של המיתוג הפנים ארגוני נותן לעובדי החברה כלים לשמור על ההבטחה של המותג בכל סוג של מפגש עם הלקוח ועל ידי כך ליצור בידול בין המותג למתחריו. מדובר במתודולוגיה שיוצרת תיווך בין החזון לבין הפרט. המצב האידיאלי הוא שהעובדים יאמינו למסרים אלה ויפעלו בתוך החברה ליצירת שיח בשפת המותג, במיוחד שהמפגש של הלקוחות עם המותג נעשה באמצעות העובדים. רק עובדים שיהיו נאמנים למסרים – ימנעו את תחושת האכזבה של הלקוחות מהציפיות שיש להם מהמותג לבין השירות והחוויה שהם מקבלים ממנו בפועל, באמצעות הרכישה.

ההישגים ביצירת תהליך מיתוג פנימי נכון:
* יצירת נאמנות של עובדים;
* שירות לקוחות טוב יותר ויצירת נאמנות של לקוחות לאורך זמן;
* העובדים יכולים להתריע על חולשות של המותג לפני יציאתו לשוק (מהווים קבוצת מיקוד אמינה ונאמנה)
* הבנה של התהליכים הפנים ארגוניים לגיבוש אסטרטגיית השיווק העומדת מאחורי המותג;
* סיפוק מצדם של העובדים, המעוניינים ביחס דומה המוענק ללקוחות;
* הגדרת קוד התנהגות ומסרים לעובדים וללקוחות, במכנה משותף אחיד;
* הערכים ושפת המותג מהווים קריטריון לגיוס עובדים על-פי הגדרות אלה.

מיתוג פנים ארגוני מתאים לכל חברה שמעונינת בחיזוק בתפיסת המותג בעיני עובדיה ולקוחותיה. הדבר מועיל לחברה בכך שהמותג מקבל "חיים" באמצעות העובדים, המחזקים את הקשר הרגשי של הלקוחות לשירות/ המותג אותו הם צורכים. מחקרים מוכיחים שהדבר יוצר בידול ומאיץ תהליכי צמיחה.

כפי שנעשה קמפיין פרסום ללקוחות, כך יש לעשות קמפיין מול העובדים, שיכלול שלטים בחברה, פרסומות, ימי עיון וסדנאות, אשר יעבירו את מסרי המותג לעובדים, כאילו והם היו הלקוחות בעצמם. יש לדבר בשפת המותג ולייצר התנהגות "המאנישה" אותו. יש לדאוג לשגרה, לחזרה על המסרים והטמעה בכל המערכות התקשורתיות שיש ברשות הארגון.

יש לזכור, בעוד המיתוג החיצוני יוצר סקרנות והתעניינות לגבי המותג, המיתוג הפנימי הוא זה שיסייע בהחלטה על הרכישה במעמד המפגש עם העובד. ברגע שהעובדים יוכלו להעיד על עצמם כנאמנים למוצר וככאלה שהיו רוכשים אותו בעצמם – כך הם יוכלו להעביר מסרים אלה ולשכנע לקוחות מתלבטים ומתעניינים.

קטגוריה:משאבי אנוש
מחלת אגירה ליזוזומלית

מחלת אגירה ליזוזומלית היא שם קיבוצי לכ-50 מחלות תורשתיות נדירות, אשר מקורן בפגם בגן אשר אחראי על יצירה של אנזים ליזוזומלי כלשהו. 

הפגם הגנטי גורם לכך שאנזים ליזוזומלי מסוים אינו מיוצר או שהאנזים שנוצר אינו פעיל או שפעילותו מועטה. כתוצאה מהחסר האנזימטי, חומר המטרה אותו צריך האנזים לפרק מצטבר בליזוזומים של התאים. דבר הפוגע בפעילות התקינה של תאים אלו ועשוי לגרום למוות של התאים ולפגיעה ברקמה ובתפקוד האיבר.

דוגמאות למחלות אגירה ליזוזומליות: מחלת גושה, מחלת אגירת גליקוגן מסוג 2 (פומפה), מחלות ממשפחת המוקופוליסכרידוזיס (לדוגמה תסמונת הרלר, תסמונת האנטר, תסמונת סנפיליפו, תסמונת מרטו-לאמי ומספר סוגים נוספים), מחלת פברי, טאי זקס, צרברוטנדינוס קסנטומטוזיס ועוד.

==ראו גם==
*תסמונת סנפליפו
*תסמונת מרטו-לאמי

==קישורים חיצוניים==

* 

*
קטגוריה:ערכים שבהם תבנית בריטניקה אינה מתאימה
ברידיי הראשון, מלך הפיקטים

ברידיי הראשון או ברידיי מק מאלכון (באנגלית: Bridei I או Bridei Mac Maelchon - "ברידיי בנו של מאלכון"; נפטר ב-584 או 586) היה מלך הפיקטים, משנת 560 ועד מותו.

==קורות חיים==
ברידיי מוזכר לראשונה ב"דברי ימי אלסטר" בתיאור משנים 558–560 בו מתוארת בריחה מפני בנו של מאלכו - המלך ברויד (Bruide).

לא ברור מי ברח מפני המלך, אולם "דברי ימי טיגרנאך" מתאר את בריחת הסקוטים מ"ברויד בן מאלכו" בשנת 558.

ברידיי מתואר בספרו של אדומנאן מאיונה "חייו של קולומבה הקדוש" - אולם מתיאור הפגישה בין קולומבה לברידיי לא ברור אם ברידיי היה נוצרי בעת הפגישה או שהומר לנצרות על ידי קולומבה הקדוש. מחקרים ארכאולוגיים גילו שרידי מנזרים משלהי המאה השישית, דבר המעיד על קיום התיישבות נוצרית באזור בו מלך ברידיי, ויכול להעיד על פעילותו של קולומבה באזור, וייתכן על היותו של ברידיי נוצרי בעקבות פעילות זו.

ברידיי לא היה היחיד ממלכי הפיקטים בשלהי המאה השישית. מותו של גאלאם (המכונה "קנאלאת'" ב"דברי ימי אלסטר" וב"דברי ימי טיגרנאך"), קודמו של ברידיי, אירע בשנת 580 - כארבע שנים לפני מותו של ברידיי. מנתון זה נתן ללמוד כי ככל הנראה מלכו גאלאם וברידיי יחדיו.

מקום מושבו של חצרו של ברידיי אינו ידוע במדויק. קולומבה פוגש את ברידיי בסמוך לנהר נס, ומצוין שחצר המלוכה שכנה בראש מצוק. מקובל להניח שמקום מושב חצר המלוכה היה בקריי פאדריג (Craig Phadrig) מערבית לאינברנס של ימינו, בסמוך לבולי פירת'.

ברידיי נהרג ככל הנראה כנגד אויבים פירטים. "דברי ימי טיגרנאך" מציינים כי ברידיי נהרג בשנת 584, ואילו "דברי ימי אלסטר" מציינים כי האירוע קרה בשנת 585.

לאחר מותו של ברידיי מלך גרטנייט השני.

==ברידיי בספרות==
הטרילוגיה מאת ג'ולייט מארילייר שנקראת "דברי ימי ברידיי" היא רומן המתאר את עלייתו של ברידיי לשלטון, ואת שלטונו.

==קישורים חיצוניים== 
* [http://celt.ucc.ie/publishd.html דברי ימי אלסטר ודברי ימי טיגרנאך]
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-584
הראיה (תחרות)

מקדש הרה באולימפיה
הֶרַאִיָה הייתה חגיגה אתלטית ודתית שנערכה בעיר היוונית אולימפיה בעת העתיקה. החגיגה נקראת על שם האלה הרה.

ההראיה הייתה תחרות מקבילה למשחקים האולימפיים. תחרות זו נערכה לנשים בלבד כחודש לאחר תום המשחקים, מכיוון שהן לא הורשו להשתתף במשחקים המרכזיים.

על פי המסורת, התחרות נוסדה במקביל למשחקים האולימפיים, גם סיפור ייסודה מקביל לסיפור ייסוד המשחקים האולימפיים. היפודאמיה, אשת המלך פלופס, לאחר חתונתה ייסדה משחקים לכבוד האלה הרה כדי להודות לה על עזרתה בשידוך המוצלח ועל תקופת השלום שבעלה הצליח להביא לפלופונסוס. היא בחרה 16 נשים שהשתתפו בתחרות, כשכל אחת מהן מייצגת את עירה או את משפחתה.

על בסיס המסורת הזאת נבחרו 16 נשים אצילות מן העיר אליס, שעליהן הוטל לארגן ולשפוט בתחרות. המשחקים נפתחו תמיד בטקס שנערך במקדש הרה שבאולימפיה, ששיאו היה הלבשת פסלה של הרה בבגד הפפלוס שהוכן במיוחד לכבוד המאורע על ידי נשות אליס. 

התחרות היחידה שהתקיימה בהראיה הייתה ריצה למרחק של כ-160 מטר. היו שלושה מקצים שאליהן הרצות היו מחולקות בהתאם לקבוצת הגיל שלהן: ילדות, בנות עשרה, ובוגרות. בניגוד לתחרות הגברים, שנערכה בעירום מלא, הרצות התחרו לבושות בטוניקה בשיער פזור, כאשר הטוניקה חושפת את השד הימני, ככל הנראה כדי שהשופטות יוכלו לוודא שהמתחרות הן באמת נשים, אולם ייתכן שהיה במנהג גם פן סמלי של חיקוי אופן הלבוש של האמזונות. רק נשים רווקות יכלו להתחרות בהראיה.

לזוכות בתחרויות הוענק זר בצורת כתר, אולם בניגוד למקביליהם הגבריים, הן לא נהגו להקים פסל בדמותן ולא חוברו עליהן שירים המהללים את הישגיהן הספורטיביים. דברים אלו הביאו את החוקרים להניח שהן לא נהנו מאותה מידת יוקרה ופרסום כמו המנצחים הגברים במשחקים האולימפיים.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:יוון העתיקה: ספורט
קטגוריה:היסטוריה של הספורט
קטגוריה:נשים בספורט
גאלאם קנאלאת', מלך הפיקטים

גאלאם קנאלאת (באנגלית: Galam Cennalath; מת ב-580) היה מלך הפיקטים, משנת 576 לערך ועד מותו.

על פי "דברי ימי הפיקטים" מלך גאלאם בין שנתיים לארבע שנים, כאשר ככל הנראה מלך במשותף עם ברידיי הראשון.

על פי "דברי ימי אלסטר" ו"דברי ימי טיגרנאך" מת "קנאלאת' מלך הפיקטים" בשנת 580.

==קישורים חיצוניים== 
* [http://celt.ucc.ie/publishd.html דברי ימי אלסטר ודברי ימי טיגרנאך]
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים

קטגוריה:נפטרים ב-580
it:Drest V dei Pitti
BSA (חברה)

דגם Blue Star מ-[[1935]]
BSA היה יצרן אופנועים, מכוניות וכלי נשק בריטי בין השנים 1919 עד 1973. החברה יצרה בעיקר עבור הצבא הבריטי ושמה המלא, Birmingham Small Arms (נשק קל של ברמינגהאם) מעיד על כך. בסך הכל יוצרו כ-126,000 אופנועי BSA.

אחד האופנועים הנפוצים של החברה היה בעל מנוע בנפח של 499 סמ"ק והספק של 14 כוחות סוס התאפיין בפשטות מכנית ובמבנה מסיבי. בעל מתלה קדמי קפיצי. מושב האופנוע מותאם לנסיעת נהג ונוסע, יוצר במספר תצורות שבהן גם תצורה של אופנוע עם סירה ותלת אופן עם ארגז למשא.

== בישראל ==
האופנוע בגרסתו הצבאית שימש את הצבא הבריטי שהוצב בארץ ישראל בתקופת המנדט. בתום תקופת המנדט, עם עזיבת הצבא הבריטי את הארץ, הועברו האופנועים למחסני הצבא הבריטי מחוץ לישראל (חלקם באפריקה). בשנות ה-50 וה-60 נמכרו האופנועים על ידי הצבא הבריטי בין היתר לישראלים. בתוקפה זו היה האופנוע בתצורתו הצבאית הצבוע בצבע ירוק כהה, נפוץ בישראל. ברישיון הרכב נרשמו כל האופנועים שנמכרו ממחסני הצבא הבריטי ככאלה שיוצרו בשנת 1942. כיום נחשבים אופנועי BSA כפריטי אספנות קלאסיים.

==קישורים חיצוניים==

קטגוריה:יצרני אופנועים
הוריקן גוסטב

הוריקן גוסטב (באנגלית: Hurricane Gustav) היה הציקלון הטרופי השביעי, ההוריקן השלישי, וההוריקן השני העיקרי של עונת ההוריקנים האטלנטית 2008. הוריקן גוסטב גרם להרס רב בהאיטי, הרפובליקה הדומיניקנית, ג'מייקה, איי קיימן, קובה וארצות הברית.

ההוריקן נוצר בבוקר 25 באוגוסט 2008 בערך 420 קילומטר מדרום-מזרח לפורט-או-פרנס, האיטי, והפך במהרה לסערה טרופית באותו אחר-הצהריים, והפך להוריקן בבוקר ה-26 באוגוסט. מאוחר יותר באותו יום הוא התקרב ליבשה ליד העיירה ההאיטית ז'אקמל. הוא גרם להצפות בג'מייקה, פגע במערב קובה, ולאחר מכן חצה את מפרץ מקסיקו.

== קישורים חיצוניים ==

קטגוריה:אסונות ב-2008
קטגוריה:ארצות הברית: הוריקנים
קטגוריה:2008 בארצות הברית
קטגוריה:הוריקנים
ז'וזפ ליואיס נונייס

ז'וזפ ליואיס נונייס אי קלֶמֶנטֶה (בקטלאנית: Josep Lluís Núñez i Clemente; השם המקורי והספרדי הוא חוסה לואיס נונייס קלמנטה, José Luis Núñez Clemente; 7 בספטמבר 1931- 3 בדצמבר 2018) היה נשיא מועדון הכדורגל ברצלונה בין שנת 1978 לבין 2000.
== קריירה ==
נונייס נבחר לתפקיד ב-1 ביולי 1978 על אף שלא היה לו קשר קודם עם המועדון. מטרתו העיקרית הייתה לבסס את מעמד המועדון כמועדון כדורגל ברמה עולמית ולהעניק לו יציבות כלכלית.

נונייס היה אחראי על הקבוצה בתקופתה המוצלחת ביותר מבחינת תארים. בתקופתו זכו ארבע קבוצות המועדון ב-176 תארים - 30 בכדורגל, 36 בכדורסל, 65 בכדוריד ו-45 בהוקי רולר. ב-1999, שנת חגיגות המאה של המועדון, הוכתרו כל ארבע הקבוצות כאלופות ספרד. כמו כן, קבוצת הכדורגל זכתה בגביע אירופה ב-1992.

בתקופתו כנשיא גדל מספר חברי המועדון מ-77,905 ל-106,000, מה שהוביל להחלטה להרחיב את אצטדיון המועדון, הקאמפ נואו. מספר מועדוני האוהדים גדל מ-96 המבוססים בספרד לכדי 1,300 ברחבי העולם. נונייס ייסד בסיס כלכלי למועדון ופעל להגדלת עושרו. המועדון בנה את המיני אסטדי ב-1982, את "מוזאון בארסה" ב-1984, הרחיב את הפלאו בלאוגרנה ופתח את אקדמיית הנוער של המועדון, "לה מאסיה".

בשתי הבחירות המחודשות הראשונות לתפקיד נבחר נונייס פעמיים ללא אופוזיציה. ב-1988 התמודד נונייס עם התנגדות השחקנים עצמם, שהוביל לשחרור רוב השחקנים, מלבד השוער אנדוני זוביזרטה. לאחר מכן, החתים נונייס את יוהאן קרויף לתפקיד המאמן, והוא הנהיג את הקבוצה לתקופה המוצלחת ביותר שלה בהיסטוריה. הקבוצה בתקופה נודעה בשם "קבוצת החלומות".

ב-1989 ניצח בבחירות את יריבו, סישטה קמברה, וב-1993 נבחר מחדש פעם נוספת ללא אופוזיציה. בשנה שלאחריה ייסד את קרן המועדון שמטרתה למנוע את העברת המועדון לידיים פרטיות.

מחלוקות שונות עם קרויף הובילו לעזיבתו, ומאז התמודד נונייס עם התנגדות רבה. ב-1997 הוא נבחר מחדש בפעם האחרונה, לאחר ניצחון על יריבו אנחל פרנאנדז. חודשים לאחר מכן, הוא עבר הצבעת אי-אימון שנפתחה על ידי זרם שהונהג על ידי ז'ואן לאפורטה, נשיא המועדון לעתיד. אי הצלחת הקבוצה בסוף שנות ה-90 הובילה לעזיבתו ב-2000, 22 שנה לאחר שמונה לראשונה לתפקיד.

בתקופת נשיאותו, הוטחה בו ביקורת על כך שסירב להעניק משכורות גבוהות לשחקני מפתח, שהוביל לעזיבת שחקנים כגון ברנד שוסטר, רונאלדו, לואיש פיגו ודייגו מראדונה.

על שמו נקרא מוזיאון מועדון הכדורגל ברצלונה באצטדיון קאמפ נואו.

==קישורים חיצוניים==

* [https://www.fcbarcelona.com/en/news/645311/josep-lluis-nunez-1978-2000 ז'וזפ ליואיס נונייס] באתר הרשמי של ברצלונה 

קטגוריה:נשיאי ברצלונה (כדורגל)
קטגוריה:עסקני ספורט ספרדים
קטגוריה:ספרדים שנולדו ב-1931
קטגוריה:ספרדים שנפטרו ב-2018
ריווה

ריווה (בקרואטית: Riva) הייתה להקת פופ יוגוסלבית קרואטית שהוקמה ב-1986.
== היסטוריה ==
הלהקה הוקמה בזאדאר (כיום בקרואטיה) והופיעה לראשונה בפסטיבל זאגרב 1988 עם השיר Zadnja suza (בעברית: הדמעות האחרונות). בשנת 1989 ייצגה את יוגוסלביה באירוויזיון 1989 שנערך בלוזאן, שווייץ עם השיר: Rock Me (בעברית: המם אותי) שזכה במקום הראשון עם 137 נקודות, הפעם הראשונה והאחרונה שבה יוגוסלביה זכתה במקום הראשון באירוויזיון.

עם תחילת מלחמת העצמאות של קרואטיה ב-1991 התפרקה הלהקה וזמרת הלהקה, אמיליה קוקיץ' המשיכה בקריירת סולו בקרואטיה.

== הרכב הלהקה ==
*אמיליה קוקיץ – שירה
*דליבור מוסאפ – מקלדת ושירה
*ננד נאקיץ – גיטרת בס ושירה
*זבונימיר זריליץ – גיטרה ושירה
*בושקו קוליץ – תופים
*אלכסנדרה קאלאפטוביץ – קלידים

== קישורים חיצוניים ==

* [http://www.diskografija.com/sastav/riva.htm דיסקוגרפיה של הלהקה]
* [http://www.emilijakokic.hr/ האתר הרשמי של אמיליה קוקיץ']

קטגוריה:זוכי האירוויזיון
קטגוריה:משתתפי אירוויזיון 1989
קטגוריה:מוזיקה יוגוסלבית
קטגוריה:מוזיקאים קרואטים
קטגוריה:להקות פופ
קטגוריה:נציגי יוגוסלביה באירוויזיון
קטגוריה:חמישיות מוזיקליות
קטגוריה:להקות קרואטיות
אנה קרולינה

אנה קרוֹלינה סוֹאוּזָה (בפורטוגזית: Ana Carolina Souza; נולדה ב-9 בספטמבר 1974) היא זמרת ומלחינה ברזילאית. 

קרולינה נולדה בז'וּאיס דה פורה (Juiz de Fora) שבמדינת מינאס ז'ראיס שבברזיל למשפחה מוזיקלית וגדלה בהשפעת יוצרים כמריה בתאניה ושיקו בוארקי. בנעוריה שרה בברים ואחר־כך עברה לריו דה ז'ניירו, 

קרולינה חתמה על חוזה הקלטות עם חברת BMG והוציאה את תקליטה הראשון, "Ana Carolina", שזיכה אותה בתשומת לב. אלבומה השני, Ana Rita Joana Iracema e Carolina
 שזכה להצלחה רבה עם שירים כמו הבלדה Quem De Nós Dois ו-Ela É Bamba. אלבומה השלישי והמצליח מכולם היה Estampado בו הופיעו שירים כמו Estampado, Vestido Estampado, Bicudos ו-Elevador. אלבומה הרביעי, Perfil, יצא ב-2004 וכלל מבחר משירי אלבומיה הראשונים. האלבום הפך לרב־מכר בברזיל בשנת 2005. אותה שנה הופיעה קרולינה במופע משותף עם סאו ז'ורז'י, שתועד בתקליט ובדי־וי־די. הדואט É Isso Aí מהמופע זכה להצלחה גדולה.

==קישורים חיצוניים==

== הערות שוליים ==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ביסקסואליות
קטגוריה:להט"בים ברזילאים
קטגוריה:זמרות ברזילאיות
קטגוריה:זמרות פופ ברזילאיות
קטגוריה:בסיסטיות
קטגוריה:מלחינות ברזילאיות
קטגוריה:ילידות 1974
קטגוריה:ברזילאים שנולדו ב-1974
קטגוריה:זמרות-יוצרות ברזילאיות
רון בולוטין

רון (רוני) בולוטין (נולד ב-1956) הוא שחיין פאראלימפי ישראלי, אלוף פאראלימפי בעל 11 מדליות פאראלימפיות, מהן 3 זהב ושיאן עולם לנכים. המנהל המקצועי של הוועד הפראלימפי הישראלי וההתאחדות לספורט נכים.

==ביוגרפיה==
בולוטין נולד ב-1956 בירושלים לגרפיקאי עמנואל בולוטין ולעדה שהייתה מורה. בולוטין הוא נכדה של הסופרת חנה לונץ בולוטין ונינו של אברהם משה לונץ. אחיו הם דנדן בולוטין ופרופסור גיל בולוטין.

בסמוך ללידתו עברה משפחתו לבאר שבע ובהיותו בן שנתיים אל תל אביב, בה הוא סיים את לימודיו התיכוניים בתיכון א' לאמנויות תל אביב. בנעוריו הוא עסק בשחייה תחרותית במסגרת הקאנטרי קלאב בתל אביב. בשנת 1975 התגייס לצה"ל ושירת בסיירת שקד. במהלך תאונת אימונים בחצי האי סיני הוא נפצע ממוקש, אחת מרגליו נקטעה וחודשים ספורים הוא סבל מעיוורון.

לאחר תקופת שיקום שב בולוטין בשנת 1976 לביתו. במסגרת בית הלוחם בתל אביב הוא חזר לעסוק בשחייה וכעבור זמן היה חבר נבחרת ישראל לנכים. באותה שנה הוא זכה באליפות ישראל בשחיית פרפר ובשנת 1979 זכה באליפות אירופה, בה הוא גם שבר שיא עולם משחה 100 מטרים בסגנון פרפר. בין השנים 1980–2000 הוא לקח חלק בשש תחרויות המשחקים הפאראלימפיים וזכה ב-11 מדליות. משנת 1988 הוא מאמן נבחרת השחייה הפאראלימפית ומשנת 1989 הוא עומד בראש המחלקה לספורט ואורח חיים בריא בחברה למתנ"סים.

בשנת 2004 נבחר בולוטין לצד ספורטאים ישראלים בולטים נוספים להשיא משואה בטקס הדלקת המשואות בהר הרצל.
בשנת 2022 צורף על ידי עירית תל אביב להיכל התהילה של העיר.

בולוטין הוא בוגר תואר ראשון במנהל עסקים ומערכות מידע מאוניברסיטת תל אביב, מוסמך בחינוך גופני ובריאות הציבור ובעל דוקטורט בחינוך גופני. כמו כן הוא מאמן שחייה מוסמך.

בולוטין נשוי למירי בולוטין, להם שני ילדים.<ref></ref>

==קישורים חיצוניים==

* [https://www.paralympic.org/ron-bolotin פירוט השתתפותו בתחרויות המשחקים הפאראלימפיים] באתר הרשמי של IPC 
* 
* 

==הערות שוליים==

קטגוריה:בוגרי תיכון עירוני א' (תל אביב)
קטגוריה:לוחמי סיירת שקד
קטגוריה:ספורטאים נכי צה"ל
קטגוריה:בוגרי אוניברסיטת תל אביב
קטגוריה:שחיינים נכים ישראלים
קטגוריה:אלופים פאראלימפיים ישראלים
קטגוריה:זוכי מדליית כסף פאראלימפית מישראל
קטגוריה:זוכי מדליית ארד פאראלימפית מישראל
קטגוריה:שחיינים פאראלימפיים ישראלים
קטגוריה:שיאני עולם בשחייה
קטגוריה:שיאני עולם ישראלים
קטגוריה:שחייני חופשי ישראלים
קטגוריה:שחייני פרפר ישראלים
קטגוריה:שחייני חזה ישראלים
קטגוריה:שחייני מעורב אישי ישראלים
קטגוריה:מאמני שחייה ישראלים
קטגוריה:משיאי משואה ביום העצמאות: 2004
קטגוריה:ספורטאים ישראלים במשחקים הפאראלימפיים ארנהם (1980)
קטגוריה:שחיינים במשחקים הפאראלימפיים ארנהם (1980)
קטגוריה:ספורטאים ישראלים במשחקים הפאראלימפיים ניו יורק וסטוק מנדוויל (1984)
קטגוריה:שחיינים במשחקים הפאראלימפיים ניו יורק וסטוק מנדוויל (1984)
קטגוריה:ספורטאים ישראלים במשחקים הפאראלימפיים סיאול (1988)
קטגוריה:שחיינים במשחקים הפאראלימפיים סיאול (1988)
קטגוריה:ספורטאים ישראלים במשחקים הפאראלימפיים ברצלונה (1992)
קטגוריה:שחיינים במשחקים הפאראלימפיים ברצלונה (1992)
קטגוריה:ספורטאים ישראלים במשחקים הפאראלימפיים אטלנטה (1996)
קטגוריה:שחיינים במשחקים הפאראלימפיים אטלנטה (1996)
קטגוריה:ספורטאים ישראלים במשחקים הפאראלימפיים סידני (2000)
קטגוריה:שחיינים במשחקים הפאראלימפיים סידני (2000)
קטגוריה:ישראלים שנולדו ב-1956
קטגוריה:משפחת לונץ
מיכאי גרינברג

מיכאי גרינברג (ברומנית: Mihai Grünberg; נולד ב-29 באפריל 1976) הוא שחמטאי יהודי-רומני, אלוף רומניה בשחמט לשנת 2003 ואמן בינלאומי.

==קורות חיים==
גרינברג נולד למשפחה של שחמטאים אביו, סרג'יו גרינברג, נשיא מועדון השחמט AEM – Luxten Timisoara, היה גם הוא אלוף רומניה בשחמט בעברו, אחיו הצעיר אמן שחמט של פיד"ה וגם האם, אמיליה גרינברג Emilia, שחמטאית.

גרינברג, בוגר הפקולטה לכלכלה, מתפרנס ממשחק השחמט - הן מהפרסים הכספיים הניתנים בטורנירים בינלאומיים והן מתשלומים עבור משחקיו במועדונים. הוא שיחק שחמט בטורנירים ברחבי אירופה וגם בישראל ובמצרים.

ב-2005 מיכאי גרינברג היה אחד משלושת נציגי יהדות רומניה, לצד גלוריה סוצ'יו Gloria
Suciu וראנקו סוחנק Ranko Szuhanek, במכביה שנערכה בישראל.

נכון לפברואר 2019, מדורג במקום ה-34 ברומניה לפי מד כושר.

== קישורים חיצוניים ==

* [https://web.archive.org/web/20110728050847/http://www.isro-press.net/BDIsr!/289.htm בוקר טוב ישראל - סוכנות העיתונות הישראלית בשפה הרומנית] ברומנית.

קטגוריה:שחמטאים יהודים רומנים
קטגוריה:אלופי רומניה בשחמט
קטגוריה:אמנים בין-לאומיים
קטגוריה:עסקני שחמט
קטגוריה:עסקני ספורט יהודים
קטגוריה:עסקני ספורט רומנים
קטגוריה:רומנים שנולדו ב-1976
חץ (קבוצת כוכבים)

חץ היא קבוצת כוכבים קטנה בשמיים הצפוניים. רק שתיים מבין 88 קבוצות הכוכבים המוכרות על ידי האיגוד האסטרונומי הבינלאומי קטנות ממנה. זוהי אחת מ-48 קבוצות הכוכבים המקוריות של תלמי, אך אז היא הייתה אפילו קטנה יותר מאשר כיום. הקבוצה מייצגת את החץ שירה הרקולס בעיט שאכל את כבדו של פרומתאוס.

==כוכבי הקבוצה==
α בחץ הוא ענק צהוב במרחק של כ-475 שנות אור ועם בהירות נראית מדרגה 4.4. זהו רק הכוכב השלישי בבהירותו בקבוצה.

β בחץ הוא ענק צהוב נוסף במרחק של כ-465 שנות אור ועם בהירות מדרגה 4.4. הוא הכוכב הרביעי בבהירותו בקבוצה.

γ בחץ הוא ענק כתום במרחק של כ-275 שנות אור ועם בהירות מדרגה 3.5. זהו הכוכב הבהיר ביותר בקבוצה.

δ בחץ הוא כוכב זוגי במרחק של כ-450 שנות אור המורכב מענק אדום וננס לבן - כחלחל עם בהירות מדרגה 3.7. שלא ניתן להפרידם באמצעות טלסקופ אלא באמצעות מדידות ספקטרוסקופיות בלבד. זהו הכוכב השני בבהירותו בקבוצה.

==גרמי שמיים מעניינים נוספים==
M71 הוא צביר כדורי במרחק של כ-12,000 שנות אור ועם בהירות כוללת מדרגה 6. ניתן לראותו במשקפת ככתם עמום ועגול, אך רק בטלסקופ גדול ניתן להבחין בכוכבים שבו.

==מיתולוגיה==
במיתולוגיה היוונית הקבוצה יצגה את החץ שנורה על ידי הרקולס והרג את העיט שנשלח על ידי זאוס לענות את פרומתאוס על ידי אכילת כבדו מדי יום. הקבוצה ממוקמת בהתאם בין קבוצת הרקולס וקבוצת נשר (קבוצת כוכבים) שייצגה את העיט של זאוס.

סיפורים אחרים יחסו את החץ למשימה השישית של הרקולס - חיסול הציפורים הסטימפליות שיוצגו על ידי הקבוצות הסמוכות נשר, נבל וברבור או לחלופין לחץ של הקשת שנורה אל העקרב.

==קישורים חיצוניים==

* 

הצביר M71

*
קטגוריה:קבוצות כוכבים
קטגוריה:48 קבוצות הכוכבים של תלמי
סוסון (קבוצת כוכבים)

סוסון הוא קבוצת כוכבים בשמי הצפון, השנייה בקוטנה מבין 88 קבוצות הכוכבים המוכרות על ידי האיגוד האסטרונומי הבינלאומי. למרות קוטנה והעדרם של כוכבים בהירים בקבוצה, זו הייתה כבר אחת מ-48 קבוצות הכוכבים המקוריות של תלמי. הקבוצה מייצגת את סלריס - בנו או אחיו הצעיר של פגסוס השכן.

==כוכבי הקבוצה==
α בסוסון הוא ענק צהוב במרחק של כ-185 שנות אור עם בהירות נראית מדרגה 3.9 והוא הכוכב הבהיר ביותר בקבוצה. מדידות ספקטרוסקופיות העלו שלכוכב יש בן זוג כוכב הסדרה הראשית לבן קרוב מאוד, כך שלא ניתן להבחין בו באמצעות טלסקופ.

γ בסוסון הוא כוכב זוגי במרחק של כ-115 שנות אור המורכב מכוכב לבן - צהבהב עם בהירות משתנה סביב דרגה 4.7 ובן זוג עמום בהרבה עם בהירות מדרגה 11.6 הניתן להפרדה רק באמצעות טלסקופ גדול.

δ בסוסון הוא כוכב זוגי נוסף במרחק של כ-60 שנות אור המורכב מכוכב לבן - צהבהב עם בהירות מדרגה 4.5 וכוכב צהוב עם בהירות מדרגה 5.4, הניתנים להפרדה באמצעות משקפת או טלסקופ חובבים. ביחד הם מהווים את הכוכב השני בבהירותו בקבוצה.

==מיתולוגיה==
במיתולוגיה היוונית הקבוצה יצגה את סלריס בנו (או בגרסאות מסוימות אחיו הצעיר) של פגסוס שניתן על ידי מרקוריוס במתנה לקסטור.

מכיוון שהקבוצה זורחת מעט לפני קבוצת פגסוס, הקבוצה נקראת גם "הסוס הראשון" (Equus Primus בלטינית).
==קישורים חיצוניים==

* 

קטגוריה:קבוצות כוכבים
קטגוריה:48 קבוצות הכוכבים של תלמי
קטגוריה:סוסים בתרבות
באן צ'יאנג

באן צ'יאנג (תאית: แหล่งโบราณคดีบ้านเชียง) הוא אתר ארכאולוגי השוכן במישור קהוראט שבתאילנד. האתר הוכרז על ידי אונסק"ו כאתר מורשת עולמית בשנת 1992.

עד לשנות ה-60 דרום-מזרח אסיה נחשב לאזור שפיגר מאחור בכל הקשור להתפתחות התרבותית בפרהיסטוריה, וכי ההתפתחות נגרמה בעיקר כתוצאה מהשפעות חיצוניות. החפירות שנערכו בבאן צ'יאנג ובנוק נוק טהא הפריכו את הגישה הזאת והוכיחו כי אזור זה של תאילנד היה המרכז של פריחה תרבותית עצמאית ששגשגה כבר לפני אלפי שנים.

האתר התגלה בשנת 1957 וזכה לתשומת לב ציבורית בגלל כלי הקדרות האדומים שנמצאו בו. במהלך החפירות המדעיות הרשמיות הראשונות שנערכו ב-1967 נחשפו מספר שלדים ומתנות ברונזה המיועדות לקברים. באותן חפירות התגלו גם שברי אורז, ועל סמך זאת נטען כי המתיישבים באזור בתקופת הברונזה היו ככל הנראה חקלאים. בקברים העתיקים ביותר אין חפצי ברונזה ולפיכך הם מתוארכים לתקופת האבן החדשה; הקברים החדשים ביותר מתוארכים לתקופת הברזל.

באן צ'יאנג נחשב ליישוב המרכזי במישור קהוראט, ועל שמו נקראת התרבות שנחשפה בחפירות הארכאולוגיות. באזור זה התגלו מספר אתרים ארכאולוגיים מאותה תקופה, ובחלקם נערכו גם כן חפירות. היישוב הפרהיסטורי שוכן מתחת לכפר המודרני באן צ'יאנג שהוקם על ידי פליטים לאוטים בשלהי המאה ה-18. האתר הוא תל אליפטי נמוך שמידותיו הן 500 מטרים על 1.3 קילומטר. במהלך החפירות השונות שנערכו התברר כי התל מורכב מכמה רבדים המייצגים רצף תרבותי. עיקר החפירות נערכו בשולי הכפר המודרני, היכן שהתגלו ותועדו אתרי קבורה מתקופות שונות. חלק מחפצי העתיקות שהתגלו מוצגים דרך קבע במוזיאון השוכן בכפר.

לפי בדיקות התיארוך הראשונות שנערכו בשיטת ההארה החומנית התקבלו תוצאות שבין 4420 למאה ה-34 לפנה"ס, כך שהאתר הוא למעשה הקדום ביותר בכדור הארץ שהיה פעיל בתקופת הברונזה. אולם, בחפירות שנערכו בין 1974 ל-1975 נחשף מספיק חומר שמתאים לתיארוך פחמן-14, והתקבלו תוצאות מדויקות יותר שלפיהן הקבר הקדום ביותר הוא מהמאה ה-21 לפנה"ס, והמאוחר ביותר משנת 200 לפנה"ס. הכנת הברונזה החלה בשנת 2000 לפנה"ס בקירוב, לפי כורי מצרף ושברי ברונזה שהתגלו. חפצי הברונזה כללו צמידי יד, טבעות, צמידי רגל, חוטים ומטות, ראשי חניתות, גרזנים וקרדומים, ווים, להבים, ופעמונים קטנים.

האתר זכה לתשומת לב מחודשת בינואר 2008 כאשר התברר כי אלפי חפצי אמנות מהאתר עצמו ומאתרים אחרים בתאילנד נמצאים באופן בלתי חוקי במספר מוזיאונים בקליפורניה ובמקומות נוספים. התוכנית כללה את הברחת החפצים לתוך ארצות הברית, ולאחר מכן הענקתם כתרומה למוזיאונים כדי להימנע מתשלומי מס. התוכנית נחשפה לאחר שסוכן מטעם שירות הפארקים הלאומיים התחזה לאספן פרטי, שהובילה בסופו של דבר לפשיטות מתוקשרות של המשטרה.

==קישורים חיצוניים==

* [http://www.museum.upenn.edu/new/research/Exp_Rese_Disc/Asia/banchiang/banchiang.shtml פרויקט באן צ'יאנג] באתר אוניברסיטת פנסילבניה
* [https://web.archive.org/web/20020323004951/http://www.anthropology.hawaii.edu/projects/banchiang/banchiang.htm מידע על באן צ'יאנג] באתר אוניברסיטת הוואי

קטגוריה:אתרים ארכאולוגיים
קטגוריה:איסאן
ג'ון יוז

ג'ון יוז (באנגלית: John Hughes; 18 בפברואר 1950 – 6 באוגוסט 2009) היה תסריטאי, במאי קולנוע ומפיק סרטים אמריקאי, שנודע בעיקר בזכות סרטי הנעורים שיצר, ובהם "בת שש-עשרה הייתי", "מועדון ארוחת הבוקר", "חלומות צעירים", "יפה בוורוד" ו"שמתי ברז למורה".

== ביוגרפיה ==
יוז נולד בלאנסינג, מישיגן. בשנת 1968 סיים את לימודיו בבית הספר התיכון בנורת'ברוק שבאילינוי. הוא עבד בשנות השבעים ככותב במגזין הסאטירי האמריקאי ה-"National Lampoon".

העבודה הראשונה של יוז בתעשיית הקולנוע הייתה כאשר כתב את התסריט לסרט הקומדיה "Class Reunion", בשנת 1982.

במהלך שנות השמונים כתב וביים מספר סרטי נעורים אשר נמנים עם הסרטים הבולטים ביותר בעשור זה, בהם "בת שש-עשרה הייתי", "מועדון ארוחת הבוקר", "חלומות צעירים", "יפה בוורוד" (1986), ו"שמתי ברז למורה" (1987). בסרטים אלה כיכבו באופן קבוע שחקנים צעירים ומבטיחים שכונו "בראט פֵּק" ("The Brat Pack").

בנוסף, יוז כתב תסריטים עבור סדרת סרטי קומדיה מצליחים בכיכובם של צ'בי צ'ייס ובוורלי דאנג'לו, אשר כללו את הסרטים "נסיעה נעימה, המפתחות בפנים" ב-1983, "חופשה מטורפת באירופה" ב-1985 ו"כיף של חופשה" ב-1989. בסרט השלישי בסדרה, שימש יוז גם כמפיק.

במהלך שנות התשעים כתב תסריטים ושימש כמפיק בסדרת סרטי הקומדיה המצליחים "שכחו אותי בבית", הכוללת את הסרט הראשון שיצא ב-1990, "שכחו אותי בבית 2" ב-1992, ו"שכחו אותי בבית 3" ב-1997.

יוז התגורר בוויסקונסין. בנו, ג'ון יוז השלישי, עובד כמוזיקאי. ב-6 באוגוסט 2009 מת יוז מהתקף לב.

== פילמוגרפיה נבחרת ==
=== כבמאי ותסריטאי ===
* בת שש-עשרה הייתי (1984)
* מועדון ארוחת הבוקר (1985)
* חלומות צעירים (1985)
* שמתי ברז למורה (1986)
* תקועים בדרך (1987)
* צירי לידה (1988)
* הדוד באק (1989)
* נוכלת ושמה סו (1991) – גם מפיק
* הנמל הדרומי החדש (2001) – גם מפיק

=== כתסריטאי בלבד ===
* נסיעה נעימה, המפתחות בפנים (1983)
* יפה בורוד (1986)
* משהו נפלא (1987)
* שכחו אותי בבית (1990)
* שכחו אותי בבית 2: אבוד בניו-יורק (1992)
* קוראים לי בטהובן (1992)
* נס ברחוב 34 (1994)
* 101 כלבים וגנבים (1996)
* הפרופסור המפוזר (1997)
* שכחו אותי בבית 3 (1998)
* מבקרים מטורפים (2001)

=== כמפיק ===
* נס ברחוב 34 (1994)

== קישורים חיצוניים ==

* 
* 
* 
* 
* 
* 
* 

==הערות שוליים==

קטגוריה:במאי קולנוע אמריקאים
קטגוריה:תסריטאי קולנוע אמריקאים
קטגוריה:מפיקי קולנוע אמריקאים
קטגוריה:אמריקאים שנולדו ב-1950
קטגוריה:אמריקאים שנפטרו ב-2009
Prismacolor

Prismacolor היא חברה לייצור חומרי גלם לאמנות, המתמחה בייצור ושיווק עפרונות צבעוניים. 

== היסטוריה עסקית ==
החברה נוסדה ב-1938, תחת חברת Berol הבריטית המתמחה בכלי כתיבה. Berol נרכשה ב-1995 על ידי חברת Sanford האמריקאית, שעד אז התבלטה במרקרים צבעוניים מקצועיים. בעת הרכישה, Sanford כבר הייתה חברת בת של Newell Rubbermaid כשלוש שנים. 

כיום, חברת Berol עדיין מייצרת עפרונות צבעוניים תחת קו ייצור נפרד שנותר בבריטניה (באגף Sanford UK), ושדרת הניהול והשיווק מצויה בארצות הברית, שם Prismacolor הוא מותג בולט בשוק המקומי לחומרי גלם לאמנות. על פי פרסום של החברה, עפרונותיה מיוצרים כעת בארצות הברית, ואינם כוללים עץ שנכרת מיערות גשם.

== מותגים בולטים ==
* Premier: מותג ותיק של עפרונות צבעוניים. הליבה סטנדרטית (3 מ"מ), העפרונות עגולים ובעלי מעטה צבעוני חלק בהתאם לגוון. שם הצבע מופיע באנגלית ובצרפתית על גבי העפרון. מריחה חלקה ונוחה לערבוב. נמכר בחבילות של עד 132 גוונים.
* Verithin: מותג עפרונות צבעוניים בעלי ליבה דקה וקשיחה (2 מ"מ), שניתן לחדדה למטרת דיוק מרבי. מיועד לסימון וקווי מתאר, מריחה קשה, אינה מתערבבת בקלות. מותג בשם זהה וסמליל דומה נמכר בחטיבה הבריטית של Sanford תחת השם Berol Verithin. מגיע ב-36 גוונים.
* Lightfast: מותג עמיד באור תחת תקן ASTM D 6901, בדומה ל-Caran d'Ache Luminanace. מגיע בעד 48 גוונים.
* Col-Erase: מותג עפרונות צבעוניים הניתנים למחיקה בקלות (מרבית העפרונות הצבעוניים אינם ניתנים למחיקה בדומה לעפרונות גרפיט).
* Art Stix : מותג פסטלי צביעה. מבנה הפסטל מלבני, אורכו 8.2 ס"מ והיטלו 6X6 מ"מ. עשוי מפיגמנטים וחומר מילוי הדומים בהרכבם לעפרונות ממותג Premier. מיועד למילוי שטחים נרחבים בצבע.
* Watercolor Pencils: מותג עפרונות צבעי מים.
* Soft Pastels: מותג פסטל רך.

== שיווק ==

מוצרי Prismacolor נמכרים רשמית ב-55 רשתות שיווק, רובן ככולן מבוססות בארצות הברית. ברחבי אירופה ואף בישראל, Prismacolor נמכרת באופן חלקי על ידי ייבוא ישיר. כתוצאה מכך קיים הבדל מהותי בשוק האירופי והאמריקאי מבחינת בולטות המותג ומגוון האמנים המשתמשים בו.

==קישורים חיצוניים==

קטגוריה:חברות בריטיות
קטגוריה:ארצות הברית: תעשייה

en:Prismacolor
דרסט החמישי, מלך הפיקטים

דרסט החמישי (באנגלית: Drest V; נפטר ב-576) היה מלך הפיקטים, בשנת 575 לערך ועד פטירתו.

דרסט היה בנו של מונייט (Munait).

על פי "דברי ימי הפיקטים" דרסט מלך במשך שנה אחת, בין קודמו, טאלרוק השני לבין גאלאם קנאלאת'.

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-580
טאלורק השני, מלך הפיקטים

טאלורק השני (באנגלית: Talorc II), בנו של מוירכולאך (Muircholach) היה מלך הפיקטים, במחצית השנייה של המאה השישית (ככל הנראה בין השנים 564 לערך - 575 לערך, שנת פטירתו).

על פי "דברי ימי הפיקטים" מלך טאלורק במשך 11 שנים, בין קיילטראם לבין דרסט החמישי.
בחלק מכתבי העת מופיע שמו של אביו של טאלורק במספר צורות כתיבה: מורדלג (Mordeleg), מורת'ולויק (Murtholoic) ומורדלת' (Mordeleth).

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
דברי ימי הפיקטים

דברי ימי הפיקטים (באנגלית: Pictish Chronicle) הוא השם שניתן לכרוניקה (רשימה היסטורית) של מלכי הפיקטים, המתארת את המלכים מאז התקופה הרומית, ועד תקופת מלכותו של קנת השני (אשר מלך בין השנים 971–995). הרשימה מתארת תקופה של כאלף שנים, ונכתבה ככל הנראה בתקופתו של קנת, מאחר שמצוינת רק ראשית מלכותו של קנת, ללא שנת סיום מלכותו.

הכרוניקה הועתקה מספר פעמים, ולכן יש מספר גרסאות שלה. הטקסט המכונה "A" הוא הקדום מביניהם, וככל הנראה שאר הגרסאות הועתקו ממנו. טקסט זה כולל שלושה חלקים:
# מקורות הפיקטים (ככל הנראה לקוח מכתבי איזידור מסביליה)
# רשימת המלכים הפיקטים
# דברי ימי מלכי אלבה

רשימת המלכים הפיקטים ודברי ימי אלבה נכתבו במקורם בגאלית סקוטית, ובהמשך תורגמו ללטינית. מסקנה זו מתבססת על כך שחלק מהמילים לא תורגמו ללטינית ונשארו בגאלית סקוטית.

==ראו גם==
* דברי ימי אלסטר
* דברי ימי טיגרנאך

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:כרוניקות
קטגוריה:סקוטלנד: היסטוריה
קטגוריה:ספרות סקוטית
קופת חולים של הציונים הכלליים

קופת חולים הציונית הכללית הייתה קופת חולים שפעלה בשנים 1936–1974.

הקופה נוסדה ביוני 1936, על ידי ד"ר לוי (ליאון) עפרון, שפנה לחברי הוועד של ארגון הציונים הכלליים ושכנעם לארגן קופת חולים לעובדים הציוניים הכלליים. הקופה החלה כחדר שכור שנחלק במחיצת עץ לחדר המתנה ולחדר קבלת חולים, שעבד בו רופא אחד (ד"ר עפרון) ללא שכר. בתוך 23 שנה, עלה מספר החולים מ-50 מטופלים שטופלו על ידי רופא אחד במרפאה מאולתרת ל-33,000 מטופלים שטפלו על ידי 350 רופאים ב-32 מרפאות.
סמל קופת החולים הציונית הכללית

==אידאולוגיית הקופה==
הרקע שעמד מאחורי הקמת הקופה היה הצלחתה של קופת החולים הכללית והכרח להשתייך להסתדרות העובדים הכללית כדי ליהנות משירותיה. עפרון לא רצה כי חברי הציונים הכלליים ישתייכו אל ההסתדרות. כך נאם בוועידת הקופה מ-1959:

משנפטר המנהל הכללי של קופת החולים של הציונים הכלליים, ד"ר עפרון, ב-1962 החליפו בתפקיד ד"ר ישראל סום. ב-1974 אוחדה קופת חולים מרכזית (לשעבר קופת החולים של הציונים הכלליים) עם קופת חולים עממית והפכה לקופת חולים מאוחדת.

== הערות שוליים ==

קטגוריה:קופות חולים בישראל
קטגוריה:ציונות כללית
קטגוריה:קופת חולים מאוחדת
קטגוריה:היישוב: בריאות ורפואה
מחולל אותות

מחולל אותות טיפוסי
מחולל אותות (באנגלית: Function Generator) הוא מכשיר אלקטרוני המייצר אותות מתח חילופין הדומים לאלה המופיעים במעגלים חשמליים. המחולל מסוגל לספק מתחי חילופין בעלי צורות גל שונות, למשל גל סינוסי, גל ריבועי וגל משולש, בתדר רצוי ובמשרעת הניתנת לשינוי; כמו כן אפשר להוסיף מתח ישר (חיובי או שלילי) למתח החילופין. מחוללים חדישים יותר מאפשרים לייצר גלים בעלי צורה מתוכנתת מראש וכמו כן פולסים חד פעמיים למטרות שונות (קיימים מחוללים ייחודיים לנושא זה בלבד הנקראים מחוללי פולסים).

האות היוצא מהמחולל מכיל תמיד עיוותים למיניהם יחסית לצורת הגל התאורטית, בדרך כלל גודלם אחוז עד עשירית אחוז מהגל המקורי. סטייה זו מוגדרת בשם THD – total harmonic distortion.

== מבנה המחולל ==
יכולות עיקריות במחולל אותות:
סינוסי, ריבועי, משולש ושן מסור]]
* בחירת צורת הגל הדרוש: גל סינוסי, ריבועי, משולש, שן מסור.
* קביעת עוצמת המתח ישר (Dc offset) המתווסף לאות
* בחירת תדר המוצא, לעיתים בשילוב של תדר מדויק ותחום תדר כללי
* שינוי רציף במתח היציאה OUTPUT LEVEL
* קביעת ה-Duty Cycle
* קביעת עוצמת המוצא, לעיתים בשילוב עם מנחתים
* הפעלה/כיבוי

== חיבור המחולל ==
מחבר [[BNC בקצהו של כבל קואקסיאלי]]
החיבור בין המחולל לאוסצילוסקופ נעשה באמצעות כבל קואקסיאלי המאפשר העברה של אות של מתח חילופין ללא הפרעות חיצוניות וללא הפסדי מעבר גם בתדרים גבוהים. המחבר המקשר בין הכבל למחולל ולאוסצילוסקופ הוא מחבר RF שברוב המקרים הוא מסוג BNC.

==תצוגת האותות==
על ידי החיבור לאוסצילוסקופ ניתן לראות את צורות הגל היוצא מהמחולל. באפשרותו של האוסצילוסקופ אף להציג מספר אותות שונים המגיעים מהמחולל או מחלקים אחרים במעגל (לרוב כתוצאה מהאותות היוצאים מהמחולל) במספר ערוצים (Channels).

==קישורים חיצוניים==

* [http://cnx.org/content/m11895/latest/ מדריך לשימוש במחולל אותות] אתר cnx
* [http://webcache.googleusercontent.com/search?q=cache:6mtS8ecfldoJ:www.tau.ac.il/~electro/doc_files/lab1/SCOPE%2Bdiode.DOC+%D7%9E%D7%97%D7%95%D7%9C%D7%9C+%D7%90%D7%95%D7%AA%D7%95%D7%AA&hl=iw&ct=clnk&cd=3&lr=lang_iw ניסוי מדעי במחולל אותות] מאת אוניברסיטת תל אביב

קטגוריה:מכשירי מדידה חשמליים